ཆེས་མཐོའི་ཁྲིམས་ཞིབ་ལྷན་ཁང་གིས་ཟླ་འདིའི་ཚེས་༡༦ཉིན་ཞུ་སྦྱོར་བ་ཐུན་མོང་ལ་བཏང་བའི་བཀའ་ཁྱབ་ནང་དུ།འདི་ནས་༢༠༡༦།༥།༣ཉིན་ཁྱེད་རང་གཉིས་ཀྱིས་༢༠༡༦།༤།༡༦ཉིན་ཞུ་རྩ་དང་ཡིག་དངོས་ཐོ་གཞུང་ཕུལ་འབྱོར་དུ།དབུས་འོས་བསྡུ་ལས་ཁུང་དུ་ཕུལ་བའི་སྙན་ཞུ་༢༠༡༦།༣།༢༨འཁོད་པའི་འདྲ་བཤུས་ཟུར་སྦྱར་དུ་ཡོད་ལུགས་བཀོད་འདུག་ཀྱང།དངོས་སུ་མི་འདུག་སྟབས།སྤྱི་ཁྱབ་ཁྲིམས་དྲུང་དང།འབྲེལ་ཡོད་ལས་བྱེད་གཞན་གཉིས་བཅས་ཀྱིས་ངག་ཐོག་ནས་སྔ་རྗེས་སུ་འདོན་འབུལ་དགོས་པའི་བརྡ་འདེད་རིམ་པར་སོང་ནས་ཀྱང་ད་བར་ཕུལ་མེད་པ་དེ་ཕྱི་ལོ་༢༠༡༦།༥།༧ཕྱི་དྲོ་ཆུ་ཚོད་༥གོང་ངེས་འབུལ་ཐོབ་པ་དགོས་རྒྱུ་ཞེས་བརྡ་ཐོ་སོང་ནའང།དུས་བཀག་ནང་ཚུན་ཡིག་ཆ་འདོན་འབུལ་བྱས་མི་འདུག་པས།༢༠༡༦།༥།༡༢ཉིན་གྱི་ཕྱི་དྲོ་ཆུ་ཚོད་༥གོང་གོང་གསལ་ཡིག་ཆ་འདོན་འབུལ་མ་བྱས་ན།ཁ་མཆུ་ངོས་བཞེས་རྩིས་མེད་གཏོང་དགོས་པ་ཆགས་རྒྱུའི་ཉེན་བརྡ་གཉིས་པ་སོང་བར།དེ་ནས་སླར་ཡང་༢༠༡༦།༥།༡༢ཉིན་གྱོད་ཡའི་འཐུས་མི་ནད་མནར་གྱི་རྐྱེན་པས་དུས་འགྱངས་ཞུས་པའི་རྒྱུ་མཚན་ལ་དགོངས་བཞེས་ཀྱིས།ཕྱི་ལོ་༢༠༡༦།༥།༡༦སྔ་དྲོ་ཆུ་ཚོད་༡༠ནང་ཚུད་ཀ་ཀོར་མེད་པར་ངེས་འབུལ་དགོས་པའི་བརྡ་ཐོ་གསུམ་པ་བཏང་བའི་མཐར།ད་ནངས་ཆུ་ཚོད་༩།༥༠ཐོག་མགོ་མཇུག་མི་ཚང་བ་དང།ལྟ་ཀློག་མི་ཐུབ་པའི་ཤོག་ངོས་གཉིས་ཅན་ཞིག་ཕུལ་འདུག་པ་དེ་ཁྲིམས་ཐོག་ནས་ཚད་འཛིན་འཕེར་བ་ཞིག་མིན་པས།སྤྱི་མང་གཏུག་བཤེར་ཁྲིམས་ཡིག་དོན་ཚན་༣༧༼ཅ༽གཞིར་བཟུང་ཁ་མཆུ་ངོས་བཞེས་རྩིས་མེད་བཏང་བ་ཡིན།ཁ་མཆུ་འདི་སྤྱི་མང་གཏུག་བཤེར་ཁྲིམས་ཡིག་དོན་ཚན་༨༡གཞིར་བཟུང་བསྐྱར་གཏུག་མི་ཆོག་པ་བཅས་ཀྱི་བཀའ་ཁྱབ་ཏུ།བཅས་བཀོད་འདུག